  Майя Бывальцева 24-тӥ толшоре Ижкарысь Литературая Геннадий Красильниковлэн музей-квартираяз крезьгуро удмурт ӝыт ортчиз. Гитараен шудэм улсын аслэсьтыз кырӟанъёссэ быдэстӥз удмурт литератураысь классиклэн улосчиез, Алнаш ёросысь бард Сергей Кириллов. Пумиськонэ ог дас вить адями лыктӥз. Тросгес кулэ но ӧвӧл, шуэ Кириллов, тазьы ик пичи компаниосын люкаськылӥзы егит дыръязы: кырӟаса, вераськыса пукылӥзы. Собере бард кырӟан бадӟым сценалы чакламын но ӧвӧл шуыны луоз, соослэн котьку асьсэлэн ӧжыт лыдъем, но оскымон кылзӥсьсы вал. Татчы но лыктӥз кин монэ тодэ, кинлэн монэ кылзэмез потэ, вераз ивортодэтъя «Удмуртия» агентстволы Алнаш ёросысь куно. Пинал дыры ортчиз «квартирникъёсын» можно шуыны. Ми азьло но озьы люкаськиськом вал, пукиськом вал. Куке вераз мыным Лена (Дарали Лели – ред.), озьы-озьы луоз, мыным со тунсыко потӥз. <…> Именно таӵе интые бардъёс люкасько, котьма ке но, мон асме тросгес бард кырӟась лыдъясько. Лирической кырӟанъёсы вань, но туж трос ӧвӧл, мон соосты уг но тыршиськы (кырӟаны – ред.), сётӥсько Сергей Кириллов, бардСергей Кириллов верамъя, крезьгур гожтыны мылкыдыз кылдэ, аслыз кельшымон кылбурез шедьтэ ке. Угось кылбуръёсты тросэз уг лыдӟо, нош кырӟан калык пӧлы капчиенгес вӧлме, шуэ со. Бардлэн шыкысаз ог 300 пала кырӟанэз, но «кудъёсыз понна мон ачим уг возьдаськиськы, кык сюос вань». Школаын дышетскыкуз Кирилловлэн артист луэмез потэ вылэм, но сыӵе мылкыдъёссэ нокинлы верамтэ. Гуртын артистлэсь ужзэ серем каро вал, тодаз вае со. Школа бере Ижысь гурт возёсъя институтэ пыриз. Но ӵапак отын лемлет малпанэз быдэсмиз шуыны луоз - дышетскись эшъёсыныз ӵош крезьгуро группазэс кылдытӥзы, асьсэос ик кырӟанъёс гожтыны йӧндыризы. Озьы «зэмос» ӧнер но басьтыны, сцена вылэ но потыны кылдӥз.  Но берло дыре творчествоен герӟаськем пумиськонъёс туж шер луыло, вера Сергей Кириллов. Ӵемгес ёрос депутатлэн ужезъя, ужбергатонэзъя вераськонъёс-кенешонъёс ортчыло. Эшшо висемез бере куараез воштӥськиз, озьы сцена вылэ потамысь дугдӥз. Соин но та ӝыт кема адӟиськылымтэ бере матысь адямиосын пукон кадь пӧрмиз.  «Геннадий Красильников дорын куноын» Алнаш ёросысь бард Сергей Кириллов Фото: Г.Д. Красильниковлэн музей-квартираез © Пумиськонын Кириллов Иосиф Бобровлэн, Михаил Федотовлэн, Эрик Батуевлэн, Пётр Захаровлэн, Сергей Матвеевлэн, Муш Надилэн но мукетъёсызлэн кылбуръёссыя гожтэм кырӟанъёссэ быдэстӥз. Пӧлазы вань мур малпаськытӥсьёсыз но, серекъятӥсьёсыз но. Барлэн кылъёсызъя, солэн кырӟанъёсыныз егитъёс но тунсыкъясько, озьы ик ачиз но туала кырӟасьёсты кылзыны яратэ, кылсярысь, Анастасия Ивановез, Алексей Пикулевез, Иван Белослудцевез, Богдан Анфиногеновез. Соос туала кырӟанъёс кылдытыны мылкыд сёто. Выль борды кутскем потэ. Всё ровно тани котькуд поколение сётэ аслэсьтыз кыӵе ке но творчествое. Тани Шумиловез ик учком, Муш Надиез но, соослэн ведь кылбуръёс сыӵе гожтэмын, что малпаськыны кулэ валаны, мар сярысь гожтӥз со. <…> Тыршисько туала карыны, утчасько, кылзӥсько, дунъясько, «ВКонтакте» лэзьясько. Радиое но пичиен сётъясько, но радиоын туннэ нуналлы бард кырӟан уже «не формат» Сергей Кириллов, бардТуала форматэ тэрисьтэм крезьгурасьёсын пумиськонъёс радъяны малпаз Дарали Лели. Нош Геннадий Красильниковлэн музей-квартираез сыӵе ужрадъёс ортчытъяны ӵапак тупа. Нялтас вераса, ачиз но удмурт классик кырӟаны туж яратылэ вылэм. Пумиськон ӝытэз «Геннадий Красильников дорын куноын» нимазы. Тӥнь та музейлэн мед луысал со ужпумез - мед со котыраз люканы быгатоз туала удмурт культураысь адямиосты, кин городын улэ. Ӵемгес ветлылӥм ке, пумиськылӥм ке, ӵемгес вордскозы, дыр, кыӵе ке но выль проектъёс, выль пумиськонъёсысь мар ке но вылез собере пушъе Дарали Лели, крезьгуро ӝытэз радъясьСолэн верамезъя, та ужрадъёсы ёросъёсысь, Ижкарысь бардъёсты, крезьгуро тӥрлыкъёсын шудӥсьёсты ӧтьылыны мылкыдзы вань. Акыльтоно ни кадь эстрадалэсь, весь одӥг кадь ик форматэн. Нош тазьы сюлмысь вераськонъёс, сыӵе камерной пумиськонъёс - со мар ке но мукет сямен, выль сямен нош ик. <…> Таиз тани проект сӥземын, шуом, крезьгурчиосын пумиськонлы - автор-исполнитель, бардъёс - улэп крезьгурен вырисьёслы, кин маин ке но крезьгур тӥрлыкен шудэ. Мылкыд вань сыӵе авторъёсты ӧтьыны Дарали Лели, крезьгуро ӝытэз радъясьМузей-квартираын крезьгуро ӝытъёсты 3-4 арнялы быдэ одӥг пол радъяны малпало. Вуоноез пумиськон 12-тӥ тулыспалэ луоз шуыса ялӥзы. Кин луоз соку куноын, ӧз на шараялэ. Нош ужрадэ пыриськисьёслэн лыдметсы кузь луыны быгатэ кадь. «Туж потэ ӧтем Владимир Котковез, Катерина Кенӟалиез потэ кылзэм этнокрезьгуреныз, егит кырӟасьёсыз-авторъёсыз. Егитъёссэ но, вунэтэмъёссэ но ини, 90-тӥ аръёсысь. Кылсярысь, Владимир Возняковез тунсыко луысал кылыны. Сыӵе вот авторъёс, кудъёсыз берло дыре ӧжыт потало, бардъёс. Ведь соос кӧня трос вал 90-тӥ аръёсы, а али соос ӧвӧл. Али нош ик модае пыре сыӵе ӧр – пост-бард шуиське, куке егитъёс но кутско гитараен кырӟаны, собере соос бадӟым кизилиос луо: тани тодмо Гречка, кылсярысь, Россиын. Удмуртиын но туж трос егитъёс, Ижкарын трос егитъёс али сыӵе огшоры амалэн кырӟанъёс гожъяло но тодмо луо», - пусйиз Дарали Лели.  Тегъёс: Лулчеберет Ижкар Музей Удмуртия удмуртъёс крезьгур  